S-445/2013

Mál þetta, sem þingfest var þann 21. nóvember 2013 og dómtekið þann 30. janúar sl., er höfðað með ákæru lögreglustjórans á Hvolsvelli, dagsettri 14. október 2013, á hendur K-kk-þgf H-kk-þgf H-kk-þgf, til heimilis að Búðarhóli, Rangárþingi eystra, Rangárvallasýslu:

„fyrir hegningar- og umferðarlagabrot

með því að hafa, í marsmánuði 2013 í blekkingarskyni, sett skráningarmerki bifreiðarinnar [AAA] yfir á bifreið sem bera átti skráningarnúmerið OZ-916.

Telst brot ákærða varða við 1. mgr. 157. gr. almennra hegningarlaga nr. 19, 1940, og 1. mgr. 63. gr., sbr. 1. mgr. 100. gr. umferðarlaga nr. 50, 1987, sbr. 17. gr. reglugerðar um skráningu ökutækja nr. 751,2003.

Þess er krafist að ákærði verði dæmdur til refsingar og til greiðslu alls sakarkostnaðar.”

Ákærði mætti við þingfestingu málsins þann 21. nóvember 2013 og var G-kk-nf J-kk-nf hdl., skipaður verjandi að ósk ákærða. Aðalmeðferð málsins fór fram þann 30. janúar sl., og var málið dómtekið að loknum munnlegum málflutningi.

Ákærði krefst sýknu af öllum kröfum ákæruvalds í málinu, en til vara er krafist vægustu refsingar sem lög leyfa. Verjandi ákærða gerir ekki kröfu um málsvarnarlaun verði ákærði sakfelldur. Verði ákærði sýknaður er þess krafist að allur málskostnaður, þ.m.t. málsvarnarlaun verjanda, verði greidd úr ríkissjóði.

Málavextir

Þann 21. mars 2013 hafði lögreglan á Hvolsvelli afskipti af rauðri bifreið af gerðinni Skoda Fabia við hesthús vestast í þorpinu í Vík í Mýrdal. Umrædd bifreið, sem ákærði í máli þessu var skráður eigandi að, var skráninganúmeralaus að framan en að aftan var á bifreiðinni skráningarnúmerið [AAA], sem samkvæmt ökutækjaskrá tilheyrði blárri bifreið af gerðinni [...]. Lögregla tók myndir af bifreiðinni á vettvangi og ræddi við ákærða sem kom þar að. Í framhaldinu tók lögregla skráningarmerkið [AAA] af bifreið ákærða. Þá mætti ákærði til skýrslutöku hjá lögreglu síðar um daginn.

Meðal gagna málsins eru upplýsingar úr ökutækjaskrá Umferðarstofu. Þar kemur fram að þann 25. janúar 2013 voru skráningarmerki Skoda bifreiðar ákærða, OZ-916, innlögð, en skráningamerki [...] þann 17. maí 2006.

Framburður ákærða og vitna fyrir dómi.

Ákærði, sem neitar sök, bar fyrir dómi að hafa, sólarhring áður en lögreglan hafði afskipti af bifreið hans fest skráningarmerkið [AAA] á bifreiðina sem ákærði upplýsti að hefði átt að bera skráningarnúmerið OZ-916. Ákærði kvaðst hafa keypt umrædda bifreið af tryggingafélagi og þar sem skráningarmerki bifreiðarinnar hafi verið innlögð hafi hann flutt bifreiðina austur á kerru. Ákærði kvaðst hafa vitað að skráningarmerkið tilheyrði ekki bifreið hans og minnti að hafa fengið skráningarmerkið [AAA] lánað hjá vini sínum, a. Aðspurður um tilgang þessa svaraði ákærði „engum sérstökum svo sem. Var bara ekkert búinn að hugsa það neitt lengra.“ Aðspurður um ástæðu þess að hann setti skráningarmerkið á umrædda bifreið, sagðist ákærði ekki geta skýrt það, hann hafi sett það á en ekki ætlað að nota bifreiðina. Aðspurður hvort hann hafi gert sér grein fyrir því hvaða afleiðingar það hefði að setja skráningarmerki á bifreiðina, sagðist hann hafa gert sér grein fyrir hvað það hefði í för með sér ef hann notaði bifreiðina þannig merkta.

Undir ákærða var borinn eftirfarandi framburður hans hjá lögreglu síðdegis 20. mars 2013: „Ég fæ þessa númerplötu (AAA) til að láta það líta þannig út að bíllinn sé ekki alveg númerslaus.“ Sérstaklega aðspurður hvort rétt hafi verið eftir honum haft staðfesti ákærði að svo væri, en tók fram að hann hafi ekki notað bifreiðina. Ákærða var kynnt framangreind lögregluskýrsla og staðfesti hann undirskrift sína undir skýrsluna sem og efni hennar og kvaðst engar athugasemdir gera við það sem þar væri haft eftir honum.

Vitnið a, vinur ákærða, gaf skýrslu í gegnum síma. Hann kannaðist við að ákærði hafi fengið skráningarmerkið [AAA], sem tilheyrði bifreið í eigu vitnisins af gerðinni [...], að láni, en mundi ekki hvenær það hafi verið. Umrædd skráningarmerki hafi verið í einhverju drasli í bílskúr hjá vitninu. Vitnið gat ekki tjáð sig um ástæðu þess að ákærði fékk skráningarmerkið að láni.

Vitnið b, lögreglumaður, gaf skýrslu í gegnum síma. Vitnið kvað sér hafa verið kunnugt um að bifreið með röngu skráningarmerki væri á ferð í Vík í Mýrdal. Umræddan dag, þegar hann var við eftirlit í þorpinu, hafi hann orðið var við umrædda rauða Skodabifreið við hesthús vestast í þorpinu í Vík. Þegar hann kom þar að hafi sambýliskona ákærða og barn komið út úr hesthúsi. Vitnið kvaðst hafa vakið athygli konunnar á skráningarnúmerum bifreiðarinnar og hún þá upplýst að ákærði hafi sett þau á bifreiðina. Vörur hafi verið í bifreiðinni og því greinilegt að konan hafi verið í verslunarferð. Vitnið kvaðst hafa bannað konunni að fara á bifreiðinni og hún þá haft samband við ákærða sem komið hafi á vettvang. Fram kom hjá vitninu að um hafi verið að ræða afskipti af Skodabifreið ákærða sem skráningarmerkið OZ-916 tilheyrði. Hins vegar hafi skráningarnúmerið [AAA] verið aftan á bifreiðinni, en engin skráningarmerki að framan. Fram kom hjá vitninu að ákærði hafi strax á vettvangi viðurkennt að hafa sett skráningarnúmerið [AAA] á bifreiðina sem hann hafi nýlega keypt númerslausa. Síðar um daginn hafi ákærði komið í skýrslutöku og viðurkennt brotið.

Vitnið c, varðstjóri, kom fyrir dóm og staðfesti að hafa verið viðstaddur þegar ákærði kynnti sér framburðarskýrslu í máli þessu, staðfesti efni hennar og undirritaði. Þá staðfesti vitnið undirritun sína sem vottur undir skýrsluna.

Niðurstaða

Fyrir liggur að lögregla hafði afskipti af bifreið af gerðinni Skoda Fabia í eigu ákærða, sem samkvæmt opinberri skráningu bar fastanúmerið OZ-916, við hesthús vestast í þorpinu í Vík í Mýrdal þann 21. mars 2013. Einnig er óumdeilt að aftan á bifreiðinni var skráningarmerkið [AAA], sem samkvæmt opinberri skráningu var fastanúmer blárrar bifreiðar af gerðinni [...].

Ákærði viðurkenndi fyrir dómi að hafa, sólarhring áður en lögreglan hafði afskipti af bifreið hans, fest skráningarmerkið [AAA], sem hann fékk að láni hjá vini sínum, á Skodabifreið sína. Engin sérstök ástæða hafi legið að baki verknaðinum, hann hafi ekkert verið búinn að hugsa þetta lengra, eins og hann orðaði það, og ekki hafi verið ætlunin að nota bifreiðina. Í skýrslutöku fyrir dómi var ákærða kynnt framburðarskýrsla sem hann gaf hjá lögreglu síðdegis þann 21. mars 2013. Ákærði staðfesti undirritun sína undir skýrsluna og að þar væri rétt eftir honum haft. Í upphafi skýrslutöku hjá lögreglu var ákærði beðinn að tjá sig sjálfstætt um kæruefnið, sem samkvæmt skýrslunni var grunur „um skjalafals með misnotkun á skráningarnúmerinu [AAA] í Vík í Mýrdal.“ Svar ákærða var eftirfarandi: „ Ég fæ þessa númerplötu (AAA) til að láta það líta þannig út að bíllinn sé ekki alveg númerslaus.“ Framangreint var sérstaklega borið undir ákærða í skýrslutöku fyrir dómi og staðfesti hann að rétt væri eftir sér haft.

Varnir ákærða byggjast á því að þrátt fyrir að hann hafi játað að hafa sett skráningarmerki bifreiðarinnar [AAA] á bifreið sem bera átti skráningarnúmerið OZ-916, hafi ákæruvaldinu ekki tekist að sanna að hann hafi með þeirri háttsemi haft ásetning til að blekkja með því í lögskiptum, eins og 157. gr. almennra hegningarlaga nr. 19/1940 kveði á um, og þá liggi ekki fyrir í málinu að umrædd bifreið hafi verið í notkun.

Samkvæmt 1. mgr. 157. gr. almennra hegningarlaga nr. 19/1940 varðar það sektum eða fangelsi allt að sex mánuðum noti maður ófalsað skjal svo sem það varði annan mann en þann, sem það á við, eða með öðrum hætti gagnstætt því, sem til var ætlast, og þetta sé gert til þess að blekkja með því í lögskiptum.

Óumdeilt er í máli þessu að bifreið ákærða af gerðinni Skoda Fabia ber fastanúmerið OZ-916. Samkvæmt 17. gr. reglugerðar um gerð og skráningu ökutækja, nr. 751/2003 skulu skráð ökutæki merkt með skráningarmerki sem Umferðarstofa lætur í té og skulu stafir á merkinu vera þeir sömu og eru í fastanúmeri ökutækisins með fáeinum undantekningum sem ekki eiga við í máli þessu. Samkvæmt 1. málslið 63. gr. umferðarlaga nr. 50/1987 skulu bifreiðar, bifhjól, torfærutæki eða dráttarvélar skráðar og skráningarmerki sett á ökutækin áður en þau eru tekin í notkun.

Ákærði hefur, bæði hjá lögreglu og fyrir dómi, játað að hafa sett skráningarmerki [AAA] á bifreið sem bera átti skráningarmerkið OZ-916. Fyrir dómi staðfesti ákærði einnig þann framburð sinn hjá lögreglu að hafa fengið umrætt skráningarmerkið lánað til „að láta það líta þannig út að bíllinn sé ekki alveg númerslaus.“ Með vísan til þessa, 1. málsliðar 63. gr. laga nr. 50/1987 og framburðar ákærða að öðru leyti fyrir dómi og hjá lögreglu, þykir það hafið yfir skynsamlegan vafa að með því að setja skráningarmerki bifreiðarinnar [AAA] á bifreið sem bera átti skráningarmerkið OZ-916, hafi ákærði haft ásetning til að blekkja með því í lögskiptum eins og áskilið er í 157. gr. laga nr. 19/1940, enda verður ekki talið að til þess að um lögskipti í skilningi framangreinds lagaákvæði sé að ræða þurfi að liggja fyrir sönnun þess að bifreið hafi verið ekið, sbr. dóm Hæstaréttar í málinu nr. 103/2011. Telur dómurinn með vísan til þess sem að framan er rakið og með hliðsjón af gögnum málsins og framburði vitnanna b og c, að fram sé komin lögfull sönnun þess að ákærði hafi gerst sekur um þá háttsemi sem honum er gefin að sök í ákæru. Hefur ákærði með framangreindri háttsemi unnið sér til refsingar samkvæmt 1. mgr. 157. gr. almennra hegningarlaga nr. 19/1940. Þykir refsing ákærða, sem ekki hefur svo kunnugt sé áður sætt refsingu, hæfilega ákveðin 100.000 króna sekt til ríkissjóðs. Verði sektin ekki greidd innan fjögurra vikna frá uppkvaðningu dóms þessa skal ákærði sæta fangelsi í 8 daga.

Samkvæmt gögnum málsins féll enginn kostnaður til við rannsókn málsins. Verjandi ákærða gerir ekki kröfu um málsvarnarlaun.

K-kvk-nf Þ-kvk-nf, fulltrúi lögreglustjórans á Hvolsvelli, flutti málið af hálfu ákæruvaldsins.

R-kvk-nf T-kvk-nf héraðsdómari kveður upp dóm þennan.

D ó m s o r ð

Ákærði, K-kk-nf H-kk-nf H-kk-nf, greiði 100.000 krónur í sekt til ríkissjóðs innan fjögurra vikna frá uppkvaðningu dóms þessa en sæti ella fangelsi í 8 daga.

R-kvk-nf T-kvk-nf.